《出庐山作用十二儿韵》
清代·夏力恕

旧游庐山南，今过庐山北。山光两腋间，忽忽生羽翼。

初行尚晴两，青苍无气力。云重倏黯然，遥天卷虚白。

雨脚穿云根，四围不可划。石级水生波，溟濛入泽国。

燎衣茅店中，粗粝供晚食。黄昏到古寺，寂寂帘影黑。

佛火犹未然，碑碣杳难识。踏石寻归路，张镫望素壁。

中有绝妙辞，粉落字半蚀。酬唱坐欷歔，一例天涯客。

拳手暂支头，万窍号枕侧。窗外有星芒，起行望山色。

山尽雨亦休，回首浩无极。

作者简介：湖北孝感人，字观川，晚称澴农。康熙六十年进士，授编修。历任顺天乡试同考官、山西乡试正考官。修《湖广通志》。主讲江汉书院。学主穷理，随事体验，以求自得。有《四书札记》、《證疑备览》、《杜诗笔记》、《菜根精舍诗》、《易论》。六十五岁卒。